Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 197/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“VARAŽDINSKI KLIPIČ”

ES Nr.: PGI-HR-02386 – 16.1.2018.

ACVN ( ) AĢIN (X)

1. Nosaukums

“Varaždinski klipič”

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Gatavais produkts “Varaždinski klipič” ir vismaz 25 cm gara, nūjas formā cepta mīkla ar vismaz četrām ielocēm katrā pusē. Cepta “Varaždinski klipič” iekšpuse ir baltā krāsā, tajā izvietoti nelieli, neregulāras formas caurumi, kas veidojas, mīklai paceļoties, un garozas ārējā virsma ir nevienmērīgā krāsā, kura svārstās no tumši dzeltenas līdz zeltainai. “Varaždinski klipič” virsmu noziež ar olu un apber ar ķimenēm. Ārējā konsistence: gluda, stingra. Iekšējā konsistence: maiga un trausla. Ēdot “Varaždinski klipič”, kumoss ir kraukšķīgs; sākotnēji jūtama maiga garša, tad tas izkūst uz mēles. Tam ir pienam raksturīga, skābena garša.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Bez smalkiem kviešu miltiem “Varaždinski klipič” cepšanai nepieciešamās mīklas pagatavošanā izmanto arī tādas sastāvdaļas kā piens, saulespuķu vai augu eļļa, raugs, cukurs un sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem “Varaždinski klipič” ražošanas posmiem – no mīklas sagatavošanas un pagatavošanas līdz tās ieveidošanai nūjas formā un gatavā produkta izcepšanai – jānotiek 4. punktā noteiktajā ražošanas apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

–

3.6. Ar reģistrēto nosaukumu apzīmētā produkta marķēšanas īpašie noteikumi

–

4. Ģeogrāfiskā apgabala īsa definīcija

“Varaždinski klipič” ražošanas apgabals ietver visu Varaždinas županijas ģeogrāfisko apgabalu. Varaždinas županija ziemeļrietumos robežojas ar Slovēniju, ziemeļos – ar Medžimurjes županiju, austrumos – ar Koprivnicas-Križevu županiju, dienvidos – ar Zagrebas županiju, bet dienvidrietumos – ar Krapinas-Zagorjes županiju.

5. Saikne ar ģeogrāfisko apgabalu

“Varaždinski klipič” tiek aizsargāts, jo tas ieguvis reputāciju, kas saistīta ar senu ražošanas tradīciju un tā saikni ar Varaždinas županiju.

Nosaukums “Varaždinski klipič” un tā recepte radās 18. gadsimtā, un recepti līdz pat mūsdienām nodod no paaudzes paaudzē. Varaždinas županijas kulināriju spēcīgi ietekmē Centrāleiropas kulinārija, taču, sargājot senās šā reģiona tautas receptes, izdevies saglabāt tās neatkarību. “Varaždinski klipič” sāka gatavot Varaždinas županijā dzīvojošas mājsaimnieces, kas, liekot lietā kviešu un kukurūzas miltus – Varaždinas kulinārijas galvenās sastāvdaļas –, savu izdomu un kulinārās prasmes, ar rokām pagatavoja nūjas formas maizi, kuru šādi gatavo joprojām. Viena no Varaždinas županijai raksturīgajām iezīmēm ir tās attīstītā konditorejas nozare, kuras ietvaros maizi un konditorejas izstrādājumus ražo jau no 13. gadsimta beigām. Laika gaitā “Varaždinski klipič” gatavošanu no vietējām mājsaimniecēm pārņēma Varaždinas županijas maiznieki, kas daudzu gadu gaitā guva pieredzi un zināšanas par to, kā gatavot “Varaždinski klipič”, un šīs zināšanas nodeva no paaudzes paaudzē. Tā izveidojās “Varaždinski klipič” gatavošanas tradīcija – tradīcija, kuru turpināja gan mājsaimnieces, gan maiznieki un kuras reputācija kļuva cieši saistīta ar tās izcelsmes reģionu. Ir publicēti vairāki kulinārijas darbi par “Varaždinski klipič” gatavošanu.

Vārds “klip” vārdnīcās parādījās jau 18. gadsimtā, un 19. gadsimta beigās tā nozīme bija “[kviešu] vārpas veids ar nūjai līdzīgu izskatu”. Laika gaitā konkrēto kukurūzas vālītes [klip] formas sāļo maizes nūjiņu Varaždinas županijā sāka dēvēt deminutīvā – “klipič” (T. Lipljin, 2013, “Rječnik varaždinskoga kajkavskog govora”).

Mīklu sagatavo, izmantojot īpašu metodi – to izrullē, sagriež strēmelēs un satin tās galējā – nūjiņas – formā. “Varaždinski klipič” no citiem līdzīgiem maizes izstrādājumiem atšķir tas, ka tā katrā pusē jābūt četrām ielocēm. Spēja pagatavot šādas formas un izskata mīklu apliecina Varaždinas županijas ražotāju zināšanas un prasmes. Tā pagatavota mīkla piešķir “Varaždinski klipič” ārpusei un iekšpusei raksturīgo izskatu, konsistenci un garšu, padarot to par unikālu maizes izstrādājumu.

“Varaždinski klipič” raksturīga iezīme ir neliels kraukšķīgums, to ēdot, šķipsniņa ķimeņu, kas to padara atšķirīgu no citiem neliela izmēra maizes veidiem, un tas, ka ārējā virsma ir nevienmērīgā, tumši dzeltenā līdz zeltainā krāsā.

“Varaždinski klipič” specifika ir aprakstīta rakstā, kas iekļauts žurnālā Kuchnia; viens no tā izdevumiem pilnībā veltīts Horvātijas un Varaždinas kulinārijas mantojumam (žurnāls Kuchnia, 2005, “Slone paluchy z Varaždina”).

“Varaždinski klipič” ir aizsargāts, jo ieguvis reputāciju, kas saistīta ar senu ražošanas tradīciju. Varaždinas pilsētas muzejā glabājas 1916. gadā ar roku rakstītas pavadzīmes kopija; tajā norādīts, ka civilais korpuss samaksā maizniekam Antun Bakač 10 kronas par 300 “klipič” piegādi (Maiznieks Antun Bakač, 1916, Varaždinas pilsētas muzejs); tas liecina par seno ražošanas tradīciju Varaždinas županijā. Vietējo maiznieku un šefpavāru izmantotās tradicionālās ražošanas metodes specifikas pamatā ir viņu prasmes mīklas pagatavošanā, kurā būtiski ir panākt pareizas sastāvdaļu proporcijas un mīklu mīcīt ar rokām, līdz tā ieņem galējo – nūjas – apveidu.

Vairākās publikācijās iekļautās atsauces uz “Varaždinski klipič” apliecina produkta reputāciju. Daudzās atsauces uz “Varaždinski klipič” cita starpā ir šādas:

— 2007. gadā izdota grāmata ar nosaukumu “Vodič kroz hrvatske gastro ikone” [“Horvātijas kulinārijas šedevru ceļvedis”], kurā iekļauta Varaždinas pilsētas un piepilsētas ēdināšanas iestāžu ēdienkartēs atrodamā “Varaždinski klipič” pagatavošanas recepte (autoru kolektīvs, 2007, “Vodič kroz hrvatske gastro ikone”),

— raksts avīzē Varaždinske vijesti, kura izdota 1987. gada Universitātes vasaras sporta spēļu laikā un kurā norādīts, ka teju neviens nespēja atteikties no “Varaždinski klipič”, kaut gan tā nosaukumu varēja atminēties tikai daži (Varaždinske vijesti, 1987),

— 2006. gada monogrāfija “Varaždin u slici i riječi” [Varaždina attēlos un vārdos], saskaņā ar kuru vietējie īpašie produkti cita starpā ir “Varaždinski klipič”, “pogačice s čvarcima” [plācenīši ar cūkas cepeša kraukšķīgās ādas gabaliņiem] un “Varaždinski medenjaci” [piparkūkas] (Stanek d.o.o., 2006, “Varaždin u slici i riječi”),

— atsauces uz to kā Varaždinas pilsētas tradicionālo produktu: publikācijas “Putovi tradicionalne hrane – POT” [“Tradicionālajiem ēdieniem pa pēdām”] (POT, 2007, rokasgrāmata) un “Krenite na via Urbium” [“Brauciet pa “Via Urbium””] (B. Tropp, 2008: “Prilika za kulinarske specijalitete” – B. Zavrnik, “Krenite na Via Urbium”).

Lai tādi tradicionālie produkti kā “Varaždinski klipič” nenonāktu aizmirstībā, Varaždinas županijas bērnudārzos nu jau daudzus gadus organizē izglītojošus darbseminārus, kuros zināšanas un prasmes saistībā ar tradicionālo vietējo produktu gatavošanu nodod pirmsskolas vecuma bērniem, lai, sasniedzot pieaugušo vecumu, viņi novērtētu un patērētu patiesi tradicionālus produktus (Varaždinas županija un Dječji vrtić [Bērnudārzs] “Zeko”, 2015: “Šetnja varaždinskim krajem” [Pastaiga pa Varaždinas županiju]).

Visbeidzot, “Varaždinski klipič” ir viens no dažiem produktiem, par kuriem ir uzrakstīta un sakomponēta dziesma (Đ. Miketa, N. Grabar un bērnu koris “Štigleci”, 2008, “Varaždinski klipići”).

Atsauce uz specifikācijas publikāciju

(šīs regulas 6. panta 1. punkta otrā daļa)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Varazdinski-klipic.pdf

(1) OV L 343, 14.12.2012., 1. lpp.